**Likumprojekta "Grozījumi Fizisko personu datu apstrādes likumā" sākotnējās ietekmes novērtējuma ziņojums (anotācija)**

|  |
| --- |
| **Tiesību akta projekta anotācijas kopsavilkums** |
| Mērķis, risinājums un projekta spēkā stāšanās laiks (500 zīmes bez atstarpēm) | Likumprojekta "Grozījumi Fizisko personu datu apstrādes likumā" (turpmāk – likumprojekts) mērķis ir paredzēt amatpersonu atbildību par pārkāpumiem datu aizsardzības jomā, noteikt sodu apmēru un Datu valsts inspekcijas (turpmāk – inspekcija) kompetenci sodu piemērošanā, kā arī pagarināt termiņu šajā likumā ietvertā regulējuma par datu aizsardzības speciālista kvalifikācijas eksāmena lietderību izvērtējumam. |

|  |
| --- |
| **I. Tiesību akta projekta izstrādes nepieciešamība** |
| 1. | Pamatojums | Eiropas Parlamenta un Padomes 2016. gada 27. aprīļa regula (ES) 2016/679 par fizisku personu aizsardzību attiecībā uz personas datu apstrādi un šādu datu brīvu apriti un ar ko atceļ Direktīvu 95/46/EK (Vispārīgā datu aizsardzības regula) (turpmāk – datu regula).Ministru kabineta 2020. gada 6. oktobra sēdes protokola Nr. 59 7. § 2. punkts.Tieslietu ministrijas iniciatīva. |
| 2. | Pašreizējā situācija un problēmas, kuru risināšanai tiesību akta projekts izstrādāts, tiesiskā regulējuma mērķis un būtība | Datu regulas 83. panta 1. punkts paredz, ka katra uzraudzības iestāde nodrošina, ka par datu regulas pārkāpumiem saskaņā ar šo pantu paredzēto administratīvo naudas sodu piemērošana katrā konkrētā gadījumā ir iedarbīga, samērīga un atturoša. Minētā panta 4., 5. un 6. punktā ir uzskaitīti pārkāpumi un administratīvie sodi, kurus piemēro, ja pārziņa vai apstrādātāja darbībā ir konstatēti datu regulas pārkāpumi. Līdz ar to administratīvie sodi par datu regulas pārkāpumiem ir noteikti datu regulā, un attiecībā uz privātpersonām Administratīvā procesa likuma izpratnē tie netiks iekļauti nacionālajā regulējumā. Savukārt datu regulas 83. panta 7. punkts paredz, ka katra dalībvalsts var izstrādāt noteikumus par to, vai un līdz kādam apjomam administratīvos naudas sodus var piemērot publiskām iestādēm un struktūrām, kas veic uzņēmējdarbību minētajā dalībvalstī. Valsts iestādes tāpat kā privātpersonas veic personas datu apstrādi, līdz ar to būtu jāparedz arī valsts institūciju atbildība par datu regulas pārkāpumiem. Atbilstoši Valsts pārvaldes iekārtas likuma (turpmāk - VPIL) 1. panta 1. punktā noteiktajam publiska persona ir Latvijas Republika kā sākotnējā publisko tiesību juridiskā persona un atvasinātas publiskas personas. Tās darbojas saskaņā ar publisko tiesību principiem. Saskaņā ar VPIL 5. panta pirmo daļu tiešās pārvaldes iestādes pārstāv Latvijas Republiku. Latvijas Republika ir atbildīga par tiešās pārvaldes iestāžu darbību. Uz pašvaldību un citu atvasināto publisko tiesību juridisko personu iestādēm (t.i., pastarpinātās pārvaldes iestādes) VPIL attiecas tiktāl, ciktāl speciālie likumi nenosaka citādus noregulējumus[[1]](#footnote-1). VPIL 10. pants paredz, ka valsts pārvalde savā darbībā ievēro cilvēktiesības, darbojas sabiedrības interesēs un ka valsts pārvaldei, atsevišķai iestādei vai amatpersonai, īstenojot valsts pārvaldes funkcijas, nav savu interešu. Gan administratīvā pārkāpuma procesā, gan kriminālprocesā nav pieļaujams, ka "valsts soda valsti" (Latvijas Republika soda Latvijas Republiku). Ne materiālajās, ne procesuālajās normās nav paredzēts regulējums, lai viena iestāde administratīvā pārkāpuma vai kriminālprocesa ietvaros sodītu citu iestādi, piemērojot tai brīdinājumu, naudas sodu, tiesību atņemšanu, brīvības atņemšanu un citus sodus. Tāpat arī sodu izpildes tiesībās un tiesiskajā regulējumā nav paredzēts mehānisms, kā sodi varētu tikt izpildīti, ja iestāde sodītu iestādi. Piemēram, ja administratīvā pārkāpuma procesā viena iestāde piemērotu citai iestādei administratīvo sodu, tad faktiski tā brīvprātīga izpilde izpaustos kā attiecīgās naudas summas pārskaitīšana no viena Valsts kases konta citā kontā, tādējādi kopējais valsts budžeta apjoms paliktu nemainīgs, un neviena konkrēta fiziska persona, kura ir rīkojusies attiecīgās iestādes un Latvijas Republikas vārdā, pie administratīvās atbildības netiktu saukta. Tādējādi sods nesasniegtu savu mērķi. Savukārt, ja iestāde brīvprātīgi neizpildītu tai piemēroto naudas sodu, piespiedu izpilde, kuru veic zvērināti tiesu izpildītāji atbilstoši Civilprocesa likumā noteiktajam regulējumam, nav paredzēta attiecībā uz publisku personu, uz valsti (Latvijas Republiku), un Civilprocesa likuma 557. pantā paredzētie piespiedu izpildes līdzekļi (piemēram, piedziņas vēršana uz parādnieka kustamo mantu, tai skaitā mantu, kas atrodas pie citām personām, un bezķermeniskām lietām, tās pārdodot; piedziņas vēršana uz naudu, kas parādniekam pienākas no citām personām (darba samaksu, tai pielīdzinātiem maksājumiem, citiem parādnieka ienākumiem, noguldījumiem kredītiestādēs vai pie citiem maksājumu pakalpojumu sniedzējiem); piedziņas vēršana uz parādnieka nekustamo īpašumu, to pārdodot) nav paredzēti piedziņas vēršanai pret publisku personu.Salīdzinājumam Administratīvās atbildības likumā (turpmāk – AAL), kas stājās spēkā 2020. gada 1. jūlijā, ir ietverts tiesiskais regulējums, nostiprinot minēto principu likuma līmenī, proti, AAL 8. panta pirmajā daļā ir noteikts, ka par pārkāpumiem, kurus izdarījusi publisko tiesību juridiskā persona, pie administratīvās atbildības sauc publisko tiesību juridiskās personas amatpersonu, ja tā nav pildījusi vai ir nepienācīgi pildījusi kādu uz amatpersonu attiecināmu pienākumu, par kura nepildīšanu vai nepienācīgu pildīšanu likumā vai pašvaldību saistošajos noteikumos ir paredzēta administratīvā atbildība. Attiecīgi AAL 263. panta septītajā daļā noteikts, ka publisko tiesību juridisko personu amatpersona (šā likuma 8. panta pirmās daļas izpratnē) tai piemēroto naudas sodu maksā no saviem līdzekļiem. Šāda regulējuma esamība ļauj sasniegt soda mērķi - aizsargāt sabiedrisko kārtību, atjaunot taisnīgumu, sodīt par izdarīto pārkāpumu, kā arī atturēt administratīvo pārkāpumu izdarījušo personu un citas personas no turpmākas administratīvo pārkāpumu izdarīšanas (AAL 13. pants).Atbilstoši AAL 8. panta pirmajā daļā ietvertajam regulējumam, kas ietver norādi uz publisko tiesību juridiskās personas amatpersonu, jānorāda, ka sākotnējā publisko tiesību juridiskā persona ir Latvijas Republika, atvasinātā publisko tiesību juridiskā persona ir pašvaldība, kā arī jebkura cita ar likumu vai uz likuma pamata izveidota publiska persona, piemēram, Latvijas Universitāte. Tādējādi AAL regulējums aptver gan valsts, gan pašvaldību institūciju amatpersonas. Likumprojekts paredz papildināt likumu ar tiesību normām, kas paredz administratīvo sodu piemērošanu attiecināt uz amatpersonām. Termina "amatpersona" saturs ir atklāts VPIL 1. panta 8. punktā, proti, amatpersona ir fiziskā persona, kura vispārīgi vai konkrētajā gadījumā ir pilnvarota pieņemt vai sagatavot pārvaldes lēmumu. Termins ietver politiskās un pārvaldes amatpersonas (gan ierēdņus, gan darbiniekus). Pārvaldes lēmumi ir gan administratīvie akti, gan citi individuāli tiesību akti, kas rada tiesiskas sekas (tostarp arī attiecībās ar citu iestādi vai amatpersonu). Nozaru likumos ar terminu "amatpersona" saprot AAL 8. pantā minēto publisko tiesību juridiskās personas amatpersonu. Tikai šādā izpratnē termins "amatpersona" ir lietots nozaru likumos paredzētajos administratīvajos pārkāpumos (Māliņa I. Jaunu administratīvo pārkāpumu sastāvu veidošana. Grām.: Administratīvo pārkāpumu tiesības. Administratīvās atbildības likuma skaidrojumi. Sagatavojis autoru kolektīvs. E. Danovska un G. Kūtra zinātniskajā redakcijā. Rīga: Tiesu namu aģentūra, 2020, 62. lpp.). AAL 8. panta pirmajā daļā minētā publisko tiesību juridiskās personas amatpersona vai VPIL minētā amatpersona nav tas pats, kas "valsts amatpersona" (likums "Par interešu konflikta novēršanu valsts amatpersonu darbībā", Krimināllikums). AAL un nozaru likumos, skatoties sistēmiski, ar "amatpersonām" nesaprot privāto tiesību juridiskās personas valdes locekļus u.tml.Likumprojektā termins "amatpersona" ir lietots VPIL izpratnē, attiecinot to uz tiešās pārvaldes iestāžu, pašvaldību un atvasinātu publisko personu amatpersonām, tostarp darbiniekiem. Likumprojekta 38. pants nav attiecināms uz publisko personu kapitālsabiedrībām un privāto tiesību subjektiem, kam ir deleģēts valsts pārvaldes uzdevums. Vienlaikus norādām, ka 38. pants nav attiecināms arī uz tādu datu apstrādi, ko amatpersona veic nesaistīti ar pārziņa vai apstrādātāja pienākumu (amata pienākumu) veikšanu, tātad privātām vajadzībām – uz šādu datu apstrādi attiecas datu regula. Saskaņā ar datu regulas 83. panta 4. punkta a) apakšpunktu administratīvos naudas sodus piemēro par pārkāpumiem attiecībā uz pārziņa un apstrādātāja pienākumiem saskaņā ar datu regulas 8., 11., 25.–39., 42. un 43. pantu. Papildus pārziņa atbildībai Eiropas Datu aizsardzības kolēģija 2020. gada 2. septembra "Pamatnostādnēs par pārziņa un apstrādātāja jēdzieniem Vispārīgajā datu aizsardzības regulā" uzsver apstrādātāja atbildību. Pārskatatbildības princips tieši attiecas uz pārzini, tomēr specifiski noteikumi ir adresēti gan pārzinim, gan apstrādātājam. Gan pārziņus, gan apstrādātājus var sodīt par uz viņiem attiecināmo datu regulas prasību neievērošanu, un abi ir tieši atbildīgi saglabāt un pēc uzraudzības iestāžu pieprasījuma iesniegt nepieciešamos dokumentus, sadarboties izmeklēšanas laikā un ievērot administratīvo kārtību. Vienlaikus apstrādātājam vienmēr ir jāpilda un jārīkojas pēc pārziņa norādījumiem.[[2]](#footnote-2) Likumprojekta 38. panta otrā daļa paredz amatpersonas atbildību par pārziņa vai apstrādātāja pienākumu nepildīšanu publisko tiesību juridiskās personas institūcijā atbilstoši datu regulas 8., 11., 25.–39., 42. un 43. pantā noteiktajiem pienākumiem. Inspekcijas praksē visbiežāk konstatētie pārkāpumi aptver neatbilstošu datu aizsardzības tehnisko un organizatorisko prasību ieviešanu, kā arī datu aizsardzības speciālista nenorīkošanu. Ņemot vērā minēto, likumprojektā ir paredzēts noteikt amatpersonas atbildību personas datu aizsardzības jomā, paredzot atbildību par jebkurām nelikumīgām darbībām ar fiziskās personas datiem, tas ir, par tādām darbībām ar fiziskās personas datiem, par kurām atbildība ir paredzēta datu regulas 83. panta 4., 5. un 6. punktā. Likumprojekts paredz piemērot amatpersonai sodu līdz divsimt naudas soda vienībām, proti, līdz 1000 *euro*. Ņemot vērā datu regulā noteiktos sodus privātpersonām par personas datu aizsardzības prasību pārkāpumiem, kuru apmērs krietni pārsniedz Latvijas Administratīvo pārkāpumu kodeksa 204.7, 204.8 un 204.10 pantā paredzēto sodu apjomu, tiek palielināts arī amatpersonām piemērojamo sodu apmērs. Naudas sodu apmēra atbilstība datu regulas prasībām ir vērtēta arī Administratīvo sodu likumā par pārkāpumiem pārvaldes, sabiedriskās kārtības un valsts valodas lietošanas jomā", ko Latvijas Republikas Saeima galīgajā lasījumā pieņēma 2020. gada 7. maijā. Administratīvo sodu likuma par pārkāpumiem pārvaldes, sabiedriskās kārtības un valsts valodas lietošanas jomā 3. pantā ir noteikti izņēmumi attiecībā uz informācijas nesniegšanu, informācijas nepienācīgu sniegšanu vai nepatiesas informācijas sniegšanu inspekcijai, paredzot daudz lielākus naudas sodus, nekā citos 3. pantā paredzētajos gadījumos. Ņemot vērā, ka Administratīvo sodu likuma par pārkāpumiem pārvaldes, sabiedriskās kārtības un valsts valodas lietošanas jomā 3. pantā nav norādīts subjekts - amatpersona, administratīvos sodus par šiem administratīvajiem pārkāpumiem varēs piemērot arī amatpersonai.Savukārt saskaņā ar likuma "Par fizisko personu datu apstrādi kriminālprocesā un administratīvā pārkāpuma procesā" 32. panta pirmo daļu par jebkurām nelikumīgām darbībām ar personas datiem kompetentās iestādes amatpersonai vai darbiniekam piemēro brīdinājumu vai naudas sodu līdz divsimt naudas soda vienībām. Identisks soda apmērs ir noteikts likuma "Par fizisko personu datu apstrādi kriminālprocesā un administratīvā pārkāpuma procesā" 32. panta otrajā daļā, ko kompetentās iestādes amatpersonai piemēro par pārziņa pienākumu nepildīšanu, tai skaitā neatbilstošu (nepietiekamu) datu aizsardzības tehnisko un organizatorisko prasību ieviešanu vai datu aizsardzības speciālista nenorīkošanu. Saskaņā ar likuma "Par fizisko personu datu apstrādi kriminālprocesā un administratīvā pārkāpuma procesā" 33. pantu administratīvā pārkāpuma procesu saskaņā ar šā likuma 32. pantā minētajiem pārkāpumiem veic inspekcija. Datu regulas 83. panta 7. punkts paredz, ka valsts var noteikt citādākus noteikumus attiecībā uz sodu piemērošanu valsts institūcijām un valsts izveidotajām struktūrām. Līdz ar to šis noteikums nevar būt attiecināms uz privātpersonu. Datu regulas sodu sistēmas neattiecināšanas uz valsts iestādēm pamatā ir apsvērums, ka valsts budžets ir kopējais budžets, līdz ar to soda noteikšana valsts iestādei, kura attiecīgos līdzekļus pieprasīs no valsts budžeta un pēc tam nodos valsts budžetam, nav efektīva. Ņemot vērā, ka valsts budžetu veido nodokļu maksājumi, pēc būtības izveidotos situācija, kad nodokļu maksātāji arī samaksā par iestādes pārkāpumu. Datu regula paredz iespēju ieviest citus sodus un noteikumus valsts sektoram. Vērtējot citu Eiropas Savienības dalībvalstu praksi, norādāms, ka ir arī valstis, kuras nenosaka valsts sektoram sodus, bet paredz iespēju "kaunināt" valsts iestādes, publicējot informāciju par pieļautiem pārkāpumiem un tādā veidā ietekmējot arī iestādes reputāciju, motivējot iestādi laboties, lai atgūtu reputāciju (piemērām, Īrija). Lai nodrošinātu līdzsvaru, likumprojektā tiek noteikta administratīvā atbildība ierēdņiem un valsts institūciju nodarbinātajiem, lai arī amatpersonas varētu sodīt, ja, piemēram, viņas prettiesiski izmanto datus, piemēram, neatļauti izmanto informācijas sistēmās esošos datus. Sodu apmērs ir samērīgs atalgojumam, jo sodu maksās konkrēta fiziskā persona no savas algas. Nevar salīdzināt privātas kompānijas naudas apgrozījumu un fiziskās personas algu. Līdz ar to šajā gadījumā regulējums ir proporcionāls, jo ir ņemts vērā arī atalgojuma līmenis valsts sektorā, kas ir krietni mazāks, nekā privātajā sektorā, vai privāto kompāniju peļņa un apgrozījums.Likumprojektā arī ir ietverti grozījumi, lai nodrošinātu Fizisko personu datu apstrādes likumā lietotās terminoloģijas atbilstību AAL. Saskaņā ar AAL 115. panta pirmās daļas 4. punktu Datu valsts inspekcijas amatpersonas ir tiesīgas veikt administratīvā pārkāpuma procesu.Fizisko personu datu apstrādes likuma pārejas noteikumu 5. punktā noteikts, ka Ministru kabinets līdz 2021. gada 30. jūnijam izvērtē šajā likumā ietvertā regulējuma par datu aizsardzības speciālista kvalifikācijas eksāmena lietderību un iesniedz Saeimai izvērtējumu par iespēju atteikties no šā eksāmena.Ministru kabineta 2020. gada 6. oktobra sēdes protokola Nr. 59 7. § 2. punkts paredz Tieslietu ministrijai līdz 2020. gada 1. novembrim izstrādāt grozījumus Fizisko personu datu apstrādes likuma pārejas noteikumu 5. punktā, pagarinot termiņu līdz 2024. gada 1. jūnijam, un tieslietu ministram likumprojektu noteiktā kārtībā iesniegt izskatīšanai Ministru kabinetā. Likumprojekts paredz pagarināt Fizisko personu datu apstrādes likuma pārejas noteikumu 5. punktā noteikto termiņu izvērtējumam par šajā likumā ietvertā regulējuma par datu aizsardzības speciālista kvalifikācijas eksāmena lietderību un par iespēju atteikties no šā eksāmena, ņemot vērā, ka 2020. gada 6. oktobrī tika pieņemti Ministru kabineta noteikumi Nr. 620 "Datu aizsardzības speciālista kvalifikācijas noteikumi" (turpmāk – noteikumi Nr. 620). Noteikumi Nr. 620 paredz personas datu aizsardzības speciālistu eksaminācijas kārtību, eksāmena saturu, saraksta uzturēšanas kārtību un kvalifikācijas uzturēšanas nosacījumus, kā arī noteic, ka personas datu aizsardzības speciālistiem trīs gadu periodā no eksāmena veiksmīgas nokārtošanas ir jāuztur profesionālā kvalifikācija, piedaloties mācībās personas datu aizsardzības jomā un citās jomās, kas saistītas ar personas datu aizsardzības speciālistu pienākumu izpildi. Lai objektīvi novērtētu personas datu aizsardzības speciālistu kvalifikācijas pārbaudes lietderību, nepieciešams laiks. Piedāvātie grozījumi Fizisko personu datu apstrādes likuma pārejas noteikumu 5. punktā balstīti apsvērumos, ka noteiktajā termiņā tiktu iziets trīs gadu cikls, kas uzskatāms par optimālu, lai vērtētu, kā strādā kvalifikācijas uzturēšanas mehānisms, kas visiem personas datu aizsardzības speciālistiem sākās vienlaicīgi ar noteikumu Nr. 620 spēkā stāšanos 2020. gada 9. oktobrī. |
| 3. | Projekta izstrādē iesaistītās institūcijas un publiskas personas kapitālsabiedrības | Inspekcija. |
| 4. | Cita informācija | Nav. |
|   |
| **II. Tiesību akta projekta ietekme uz sabiedrību, tautsaimniecības attīstību un administratīvo slogu** |
| 1. | Sabiedrības mērķgrupas, kuras tiesiskais regulējums ietekmē vai varētu ietekmēt | Jebkura fiziskā persona, kuras personas dati tiek apstrādāti, un valsts institūcija – tās amatpersonas (ierēdņi un darbinieki), kuri veic personas datu apstrādi (datu iegūšana, glabāšana, izmantošana, nodošana u.c. darbības), vai vēlas to uzsākt, veidojot informācijas sistēmas, informācijas tehnoloģijas algoritmus, kuri nodrošina datu apstrādi, vai veidojot kartotēkas, t.i., sistematizētu informācijas kopumu, sakārtotu pēc personu identificējošas informācijas. |
| 2. | Tiesiskā regulējuma ietekme uz tautsaimniecību un administratīvo slogu | Nav. |
| 3. | Administratīvo izmaksu monetārs novērtējums | Nav. |
| 4. | Atbilstības izmaksu monetārs novērtējums | Nav. |
| 5. | Cita informācija | Nav. |
|  |
| **III. Tiesību akta projekta ietekme uz valsts budžetu un pašvaldību budžetiem** |
| Rādītāji | 2020.gads | Turpmākie trīs gadi (*euro*) |
| 2021 | 2022 | 2023 |
| saskaņā ar valsts budžetu kārtējam gadam | izmaiņas kārtējā gadā, salīdzinot ar valsts budžetu kārtējam gadam | saskaņā ar vidēja termiņa budžeta ietvaru | izmaiņas, salīdzinot ar vidēja termiņa budžeta ietvaru 2021. gadam | saskaņā ar vidēja termiņa budžeta ietvaru | izmaiņas, salīdzinot ar vidēja termiņa budžeta ietvaru 2022. gadam | izmaiņas, salīdzinot ar vidēja termiņa budžeta ietvaru 2022. gadam |
| 1 | 2 | 3 | 4 | 5 | 6 | 7 | 8 |
| 1. Budžeta ieņēmumi | 184 485 | 0 | 461 213 | 0 | 461 213 | 0 | 0 |
| 1.1. valsts pamatbudžets, tai skaitā ieņēmumi no maksas pakalpojumiem un citi pašu ieņēmumi | 184 485 | 0 | 461 213 | 0 | 461 213 | 0 | 0 |
| 1.2. valsts speciālais budžets | 0 | 0 | 0 | 0 | 0 | 0 | 0 |
| 1.3. pašvaldību budžets | 0 | 0 | 0 | 0 | 0 | 0 | 0 |
| 2. Budžeta izdevumi | 0 | 0 | 0 | 0 | 0 | 0 | 0 |
| 2.1. valsts pamatbudžets | 0 | 0 | 0 | 0 | 0 | 0 | 0 |
| 2.2. valsts speciālais budžets | 0 | 0 | 0 | 0 | 0 | 0 | 0 |
| 2.3. pašvaldību budžets | 0 | 0 | 0 | 0 | 0 | 0 | 0 |
| 3. Finansiālā ietekme | 0 | 0 | 0 | 0 | 0 | 0 | 0 |
| 3.1. valsts pamatbudžets | 0 | 0 | 0 | 0 | 0 | 0 | 0 |
| 3.2. speciālais budžets | 0 | 0 | 0 | 0 | 0 | 0 | 0 |
| 3.3. pašvaldību budžets | 0 | 0 | 0 | 0 | 0 | 0 | 0 |
| 4. Finanšu līdzekļi papildu izdevumu finansēšanai (kompensējošu izdevumu samazinājumu norāda ar "+" zīmi) | 0 | 0 | 0 | 0 | 0 | 0 | 0 |
| 5. Precizēta finansiālā ietekme | 0 | 0 | 0 | 0 | 0 | 0 | 0 |
| 5.1. valsts pamatbudžets | 0 | 0 | 0 | 0 |
| 5.2. speciālais budžets | 0 | 0 | 0 | 0 |
| 5.3. pašvaldību budžets | 0 | 0 | 0 | 0 |
| 6. Detalizēts ieņēmumu un izdevumu aprēķins (ja nepieciešams, detalizētu ieņēmumu un izdevumu aprēķinu var pievienot anotācijas pielikumā) | Likumprojekts šo jomu neskar.  |
| 6.1. detalizēts ieņēmumu aprēķins |
| 6.2. detalizēts izdevumu aprēķins |
| 7. Amata vietu skaita izmaiņas | Nav. |
| 8. Cita informācija | Saskaņā ar likumu "Par vidēja termiņa budžeta ietvaru 2020., 2021. un 2022. gadam" ieņēmumi no naudas sodiem, ko uzliek inspekcija 2020. gadā plānoti 184 485 *euro* apmērā, 2021. gadā un 2022. gadā 461 213 *euro* apmērā.Ņemot vērā to, ka nav iespējams precīzi prognozēt, cik liels būs sodīto amatpersonu skaits, un ietekme uz valsts budžeta ieņēmumiem varētu būt nebūtiska, ieņēmumu no naudas sodiem palielinājums netiek plānots. |

|  |
| --- |
| **IV. Tiesību akta projekta ietekme uz spēkā esošo tiesību normu sistēmu** |
| Likumprojekts šo jomu neskar. |

|  |
| --- |
| **V. Tiesību akta projekta atbilstība Latvijas Republikas starptautiskajām saistībām** |
| 1. | Saistības pret Eiropas Savienību | Datu regulas piemērošana tika uzsākta 2018. gada 25. maijā. Ņemot vērā, ka datu regula satur deleģējumu dalībvalstīm veidot normatīvo regulējumu attiecīgajā jomā arī nacionālajā līmenī un satur noteiktus uzdevumus dalībvalstīm sevišķus noteikumus noteikt nacionālajos normatīvajos aktos, ir nepieciešams izstrādāt nacionālo regulējumu, tādējādi izpildot datu regulas prasības. |
| 2. | Citas starptautiskās saistības | Nav. |
| 3. | Cita informācija | Nav. |

|  |
| --- |
| **1. tabulaTiesību akta projekta atbilstība ES tiesību aktiem** |
| Attiecīgā ES tiesību akta datums, numurs un nosaukums | Eiropas Parlamenta un Padomes 2016. gada 27. aprīļa regula (ES) 2016/679 par fizisku personu aizsardzību attiecībā uz personas datu apstrādi un šādu datu brīvu apriti un ar ko atceļ Direktīvu 95/46/EK (Vispārīgā datu aizsardzības regula). |
| A | B | C | D |
| Attiecīgā ES tiesību akta panta numurs (uzskaitot katru tiesību akta vienību - pantu, daļu, punktu, apakšpunktu) | Projekta vienība, kas pārņem vai ievieš katru šīs tabulas A ailē minēto ES tiesību akta vienību, vai tiesību akts, kur attiecīgā ES tiesību akta vienība pārņemta vai ieviesta | Informācija par to, vai šīs tabulas A ailē minētās ES tiesību akta vienības tiek pārņemtas vai ieviestas pilnībā vai daļēji. Ja attiecīgā ES tiesību akta vienība tiek pārņemta vai ieviesta daļēji, sniedz attiecīgu skaidrojumu, kā arī precīzi norāda, kad un kādā veidā ES tiesību akta vienība tiks pārņemta vai ieviesta pilnībā.Norāda institūciju, kas ir atbildīga par šo saistību izpildi pilnībā | Informācija par to, vai šīs tabulas B ailē minētās projekta vienības paredz stingrākas prasības nekā šīs tabulas A ailē minētās ES tiesību akta vienības. Ja projekts satur stingrākas prasības nekā attiecīgais ES tiesību akts, norāda pamatojumu un samērīgumu.Norāda iespējamās alternatīvas (t.sk. alternatīvas, kas neparedz tiesiskā regulējuma izstrādi) - kādos gadījumos būtu iespējams izvairīties no stingrāku prasību noteikšanas, nekā paredzēts attiecīgajos ES tiesību aktos |
| 83. panta 7. punkts | 38. un 39. pants | Pārņemts pilnībā | Stingrākas prasības nav paredzētas |
| Kā ir izmantota ES tiesību aktā paredzētā rīcības brīvība dalībvalstij pārņemt vai ieviest noteiktas ES tiesību akta normas?Kādēļ? | Datu regulas 83. panta 7. punkts ir pārņemts pilnībā, lai paredzētu amatpersonu administratīvo atbildību par pārkāpumiem datu aizsardzības jomā, kā arī noteiktu sodu apmēru un inspekcijas kompetenci sodu piemērošanā. 2020. gada 1. jūlijā stājās spēkā AAL, kura 8. pants paredz amatpersonu administratīvo atbildību, nosakot, ka par pārkāpumiem, kurus izdarījusi publisko tiesību juridiskā persona, pie administratīvās atbildības sauc publisko tiesību juridiskās personas amatpersonu, ja tā nav pildījusi vai ir nepienācīgi pildījusi kādu uz šo amatpersonu attiecināmu pienākumu, par kura nepildīšanu vai nepienācīgu pildīšanu likumā vai pašvaldības saistošajos noteikumos ir paredzēta administratīvā atbildība.  |
| Saistības sniegt paziņojumu ES institūcijām un ES dalībvalstīm atbilstoši normatīvajiem aktiem, kas regulē informācijas sniegšanu par tehnisko noteikumu, valsts atbalsta piešķiršanas un finanšu noteikumu (attiecībā uz monetāro politiku) projektiem | Likumprojekts šo jomu neskar. |
| Cita informācija | Nav. |
| **2. tabulaAr tiesību akta projektu izpildītās vai uzņemtās saistības, kas izriet no starptautiskajiem tiesību aktiem vai starptautiskas institūcijas vai organizācijas dokumentiem.Pasākumi šo saistību izpildei** |
| Attiecīgā starptautiskā tiesību akta vai starptautiskas institūcijas vai organizācijas dokumenta (turpmāk - starptautiskais dokuments) datums, numurs un nosaukums | Likumprojekts šo jomu neskar. |
| A | B | C |
| Starptautiskās saistības (pēc būtības), kas izriet no norādītā starptautiskā dokumenta. Konkrēti veicamie pasākumi vai uzdevumi, kas nepieciešami šo starptautisko saistību izpildei. | Ja pasākumi vai uzdevumi, ar ko tiks izpildītas starptautiskās saistības, tiek noteikti projektā, norāda attiecīgo projekta vienību vai dokumentu, kurā sniegts izvērsts skaidrojums, kādā veidā tiks nodrošināta starptautisko saistību izpilde. | Informācija par to, vai starptautiskās saistības, kas minētas šīs tabulas A ailē, tiek izpildītas pilnībā vai daļēji.Ja attiecīgās starptautiskās saistības tiek izpildītas daļēji, sniedz skaidrojumu, kā arī precīzi norāda, kad un kādā veidā starptautiskās saistības tiks izpildītas pilnībā.Norāda institūciju, kas ir atbildīga par šo saistību izpildi pilnībā. |
| Likumprojekts šo jomu neskar. | Likumprojekts šo jomu neskar. | Likumprojekts šo jomu neskar. |
| Vai starptautiskajā dokumentā paredzētās saistības nav pretrunā ar jau esošajām Latvijas Republikas starptautiskajām saistībām | Likumprojekts šo jomu neskar. |
| Cita informācija | Nav.  |

|  |
| --- |
| **VI. Sabiedrības līdzdalība un komunikācijas aktivitātes** |
| 1. | Plānotās sabiedrības līdzdalības un komunikācijas aktivitātes saistībā ar projektu | 2020. gada 31. martā informācija par likumprojektu un sabiedrības līdzdalības iespējām izstrādes procesā tika publicēta Tieslietu ministrijas, Ministru kabineta un inspekcijas tīmekļvietnē, un interesenti tika aicināti sniegt viedokli līdz 2020. gada 15. aprīlim. |
| 2. | Sabiedrības līdzdalība projekta izstrādē | Sabiedrības pārstāvjiem bija iespēja rakstveidā sniegt viedokļus par Tieslietu ministrijas un Ministru kabineta tīmekļvietnē ievietoto likumprojektu - https://tm.gov.lv/lv/cits/pazinojums-par-lidzdalibas-iespejam-likumprojekta-fizisko-personu-datu-apstrades-likuma-izstrades-pr; https://mk.gov.lv/content/ministru-kabineta-diskusiju-dokumenti; publicēts 2020. gada 31. martā. |
| 3. | Sabiedrības līdzdalības rezultāti | Par likumprojektu neviens viedoklis netika saņemts. |
| 4. | Cita informācija | Nav. |

|  |
| --- |
| **VII. Tiesību akta projekta izpildes nodrošināšana un tās ietekme uz institūcijām** |
| 1. | Projekta izpildē iesaistītās institūcijas | Inspekcija. |
| 2. | Projekta izpildes ietekme uz pārvaldes funkcijām un institucionālo struktūru. Jaunu institūciju izveide, esošu institūciju likvidācija vai reorganizācija, to ietekme uz institūcijas cilvēkresursiem | Jaunas institūcijas netiek veidotas, bet tiek paplašināts inspekcijas uzdevumu tvērums attiecībā uz sodu par administratīvo pārkāpumu piemērošanu amatpersonām, pielāgojot tos datu regulas prasībām. Projektam nav ietekmes uz institūcijas cilvēkresursiem. |
| 3. | Cita informācija | Nav. |

Ministru prezidenta biedrs,

tieslietu ministrs J. Bordāns

Kučāne 67046138

Jevgenija.Kucane@tm.gov.lv

v\_sk = 3467

1. E.Levits. Valsts pārvaldes iekārtas likuma koncepcija. Pieejams šeit: http://providus.lv/article/valsts-parvaldes-iekartas-likuma-koncepcija, 41. lp. [↑](#footnote-ref-1)
2. Eiropas Datu aizsardzības kolēģijas 2020. gada 2. septembra vadlīniju "*Guidelines 07/2020 on the concepts of controller and processor in the GDPR*" 9. punkts (pieejams angļu valodā: https://edpb.europa.eu/sites/edpb/files/consultation/edpb\_guidelines\_202007\_controllerprocessor\_en.pdf). [↑](#footnote-ref-2)